b'\n_START_ARTICLE_\nKsilenas\n_START_PARAGRAPH_\nKsilenas (ksilolas) \xe2\x80\x93 lakusis organinis junginys, aromatinis angliavandenilis; terminas naudojamas trims dimetil - benzeno izomerams: o-ksilenui, m-ksilenui ir p-ksilenui. Prie\xc5\xa1d\xc4\x97liai ortho-, meta-, para- nurodo, prie kurio anglies atomo pagrindiniame benzeno \xc5\xbeiede prijungta metilo grup\xc4\x97. Atitinkami IUPAC pavadinimai 1,2-dimetilbenzenas (o-), 1,3-dimetilbenzenas (m-), 1,4-dimetilbenzenas (p-).\n_START_SECTION_\nSavyb\xc4\x97s\n_START_PARAGRAPH_\nKsilenas yra bespalvis, saldaus aromato, labai degus skystis. Nat\xc5\xabraliai yra naftoje, dervoje, i\xc5\xa1siskiria per mi\xc5\xa1k\xc5\xb3 gaisrus. Izomer\xc5\xb3 chemin\xc4\x97s savyb\xc4\x97s \xc5\xa1iek tiek skiriasi. Lydymosi temperat\xc5\xabra tarp \xe2\x88\x9247,87\xc2\xa0\xc2\xb0C (m - ksilenas) ir 13,26\xc2\xa0\xc2\xb0C (p - ksilenas). Virimo temperat\xc5\xabra vis\xc5\xb3 izomer\xc5\xb3 apie 140\xc2\xa0\xc2\xb0C. Tankis apie 0,87 kg/l, ma\xc5\xbeesnio tankio nei vanduo, tod\xc4\x97l prakti\xc5\xa1kai netirpus. Ore gali b\xc5\xabti u\xc5\xbeuod\xc5\xbeiamas 0,08\xe2\x80\x933,7 ppm koncentracijos, jau\xc4\x8diamas geriamame vandenyje 0,53\xe2\x80\x931,8 ppm._NEWLINE_p-ksilenas naudojamas tereftalio r\xc5\xabg\xc5\xa1ties gamybai (pastaroji yra poliesteri\xc5\xb3, naudojam\xc5\xb3 drabu\xc5\xbei\xc5\xb3 bei plastikini\xc5\xb3 buteli\xc5\xb3 gamyboje, monomeras). Taip pat gali b\xc5\xabti naudojamas kaip valymo agentas plienui, kaip pesticidas, da\xc5\xbe\xc5\xb3 skiediklis._NEWLINE_Su oksidavimo agentais (pvz., kalio permanganatu), metilo grup\xc4\x97 gali b\xc5\xabti oksiduojama iki karboksilo r\xc5\xabg\xc5\xa1ties. Oksiduojant abejas metilo grupes, o-ksileno atveju gaunama ftalio r\xc5\xabg\xc5\xa1tis, p-ksileno \xe2\x80\x93 tereftalio.\n_START_SECTION_\nPaplitimas ir poveikis \xc5\xbemogaus sveikatai\n_START_PARAGRAPH_\nKsilenai i\xc5\xa1gaunami i\xc5\xa1 naftos, pagal apimt\xc4\xaf tai vienas i\xc5\xa1 30 JAV daugiausiai gaminam\xc5\xb3 chemikal\xc5\xb3. Naudojami kaip tirpikliai, spaudos, gumos, odos pramon\xc4\x97se. Nam\xc5\xb3 vartojimo reikmenys, \xc4\xaf kuri\xc5\xb3 sud\xc4\x97t\xc4\xaf gali \xc4\xafeiti ksilenai \xe2\x80\x93 \xc4\xafvair\xc5\xabs sintetiniai chemikalai (oro gaivikliai, valikliai, da\xc5\xbeai, lakai); didesn\xc4\x97s koncentracijos b\xc5\xabna blogai v\xc4\x97dinamose patalpose bei su transportu susijusiose aplinkose, da\xc5\xbeniausiai vis\xc5\xb3 trij\xc5\xb3 izomer\xc5\xb3 mi\xc5\xa1inys._NEWLINE_Ksilenai klasifikuojami kaip pavojingi \xc5\xbemogaus sveikatai bei aplinkai. \xc4\xae \xc5\xbemogaus organizm\xc4\x85 patenka per kv\xc4\x97pavimo takus, od\xc4\x85, vir\xc5\xa1kinam\xc4\x85j\xc4\xaf trakt\xc4\x85 arba tiesiogin\xc4\xaf kontakt\xc4\x85 su oda, akimis; trikdo \xc5\xbemogaus organ\xc5\xb3 sistem\xc5\xb3 veikl\xc4\x85, \xc4\xafskaitant ir centrin\xc4\x97s nerv\xc5\xb3 sistemos. Didel\xc4\x97mis koncentracijomis sukelia galvos skausm\xc4\x85, apsvaigim\xc4\x85, nesiorientavim\xc4\x85, kitus sutrikimus; prie ypatingai didel\xc4\x97s koncentracijos gali b\xc5\xabti mirtina. Su tokiomis koncentracijomis paprastai galima susidurti dirbant tiesiogiai su ksileno gamyba susijus\xc4\xaf darb\xc4\x85, \xc4\xafprastoje aplinkoje ksilen\xc5\xb3 koncentracija \xc5\xbeymiai ma\xc5\xbeesn\xc4\x97. Chroni\xc5\xa1ki efektai \xc5\xbemogaus sveikatai n\xc4\x97ra tiksliai nustatyti, karcinogeni\xc5\xa1kumui patvirtinti nepakanka duomen\xc5\xb3.'